ניקולה טסלה - אחד הממציאים הכי גדולים בכל הזמנים,
והווארד לאבקרפט, אחד מסופרי המדע בדיוני והאימה הכי מפורסמים בכל הזמנים.
מה הקשר בין השניים? אין ממש, חוץ מזה שהם חיו באותה תקופה.
אבל סטודיו האינדי 10tons החליט להפגיש בין השניים,
ולתת לטסלה עם ההמצאות המגניבות שלו להלחם במפלצות של לאבקראפט.
השילוב הזה יוצר משחק יריות קליל וכיפי ממש לרגעים שאתם רוצים לנקות את הראש ורק להנות ממשחק פשוט.
במשחק אתם שולטים על ניקולה טסלה,
שנאלץ לנוס על נפשו ולהלחם בנחילים של מפלצות שנוצרו כשלאבקראפט שרף את המעבדה שלו בהתקף זעם.
כעת טסלה צריך להציל את העולם, ולרשותו עומדים כלי נשק שונים וההמצאות שלו.
כל שלב במשחק יעמיד אתכם מול אוייבים שונים שימשיכו להופיע על המסך מפורטלים שפזורים ברחבי השלב,
ויהיה עליכם לשרוד מולם מספיק זמן עד לרגע שתופיע ההזדמנות להשלים את השלב,
בין אם ע"י הריגת כל המפלצות, הרס פסלי הקת'ולהו שמזמנים אותן או ניצחון מול מפלצת בוס.
לעזרתכם תוכלו לנצל שדרוגים שונים וזמניים שיופיעו אקראית ברחבי השלב, כמו חרב חשמלית או דיסק מעופף
ואפילו פצצת אטום שתהרוג כל דבר שנמצא על המסך.
בנוסף, ככל שתהרגו כמות מספקת של מפלצות, תוכלו לעלות רמות תוך כדי השלב.
בכל פעם שתעלו רמה, תוכלו לעצור לרגע את האקשן ולבחור אחת מתוך שתי יכולות שתקבלו להמשך השלב.
חוץ מכלי הנשק השונים לטסלה יש יכולת השתגרות, ותוכלו להשתמש בה כדי להתחמק מאוייבים,
יכולת חשובה מאוד כשלעיתים תמצאו עצמכם מול עשרות ומאות מפלצות שיכולות להרוג אתכם ברגע.
יש ליכולת הזאת מגבלה, אז תצטרכו להשתמש בה בחוכמה.
ואם כל זה לא מספיק, בשלב מסויים תקבלו גישה לשריון קרב בעל נזק מטורף,
ותוכלו לאסוף חלקים שפזורים על פני השלב כדי לזמן אותו לזמן מוגבל.
ככל שתתקדמו בשלבי המשחק תמשיכו למצוא המצאות ונשקים חדשים של טסלה,
ותוכלו לאסוף קריסטלים ע"י השלמת משימות שיאפשרו לכם לפתוח בונוסים נוספים.
כמובן שגם רמת הקושי תעלה בהתאם, כשתאלצו להתמודד עם כמויות גדולות יותר של אוייבים
וכן אוייבים חדשים עם יותר נזק ויכולות שונות.
המשחק די מאתגר ולא מחזיק לכם את היד, ותצטרכו להפעיל את הראש
ולדעת מתי להתחמק ולנצל יכולות כדי להצליח להחזיק מעמד.
עד כמה שהמשחק פשוט וכיפי, לצערי יש לו גם כמה חסרונות.
בשלב מסויים כל השלבים מתחילים להיות דומים אחד לשני מבחינת עיצוב, ואין מספיק גיוון בסביבות.
בנוסף, אין ממש פיתוח לדמויות ולעלילה, מה שגורם לכל ההמצאות של טסלה להרגיש כמו סתם עוד Power ups,
וחבל כי זה מרגיש כמו פספוס רציני כשמדובר בדמויות כאלה צבעוניות.
סה"כ כאמור זה משחק ארקייד כיפי וקליל, כזה שבא לכם לשחק כשאין לכם כוח למשהו רציני יותר.
הוא זמין למחשב, פלייסטישן 4, אקסבוקס וואן ולסוויטץ' ובהחלט מומלץ אם אתם מוצאים אותו בהנחה.
